stanford-oval/wikipedia huggingface dataset:
מקום שקט 2

| --- | --- |
כרזת הסרט הרשמית
כרזת הסרט הרשמית
 מבוסס על:  דמויות מאת בריאן וודס וסקוט בק
 בימוי:  ג'ון קרסינסקי
 הופק בידי:  מייקל ביי אנדרו פורם בראד פולר ג'ון קרסינסקי
 תסריט:  ג'ון קרסינקי
 עריכה:  מייקל פ. שובר
 שחקנים ראשיים:  אמילי בלאנט קיליאן מרפי מיליסנט סימונדס נואה ג'ופ דג'ימון הונסו ג'ון קרסינסקי
 מוזיקה:  מרקו בלטרמי
 צילום:  פולי מורגן
 מדינה:  ארצות הברית ארצות הברית
 חברת הפקה:  פלטינום דיונס Sunday Night
 חברה מפיצה:  סרטי פרמאונט
 שיטת הפצה:  וידאו על פי דרישה, הפצה לאולמות הקולנוע 
 הקרנת בכורה:  ארצות הברית 21 במאי 2021
 משך הקרנה:  97 דק' 
 שפת הסרט:  אנגלית שפת הסימנים האמריקאית
 סוגה:  אימה פוסט-אפוקליפסה
 תקציב:  55–61 מיליון דולרים
 הכנסות:  296.4 מיליון דולרים
 הכנסות באתר מוג'ו:   aquietplace2
 סרט קודם:  מקום שקט
 סרט הבא:  מקום שקט: היום הראשון
 www.aquietplacemovie.com
 דף הסרט ב־IMDb
 
"מקום שקט 2" (באנגלית: A Quiet Place Part II) הוא סרט אימה פוסט-אפוקליפטי אמריקאי, שנכתב ובוים על ידי ג'ון קרסינסקי, המהווה המשכון לסרט "מקום שקט" שעלה לאקרנים בשנת 2018. בסרט מככבים אמילי בלאנט, מיליסנט סימונדס ונואה ג'ופ, כדמויותיהם מהסרט הראשון, עם קיליאן מרפי, דג'ימון הונסו וקרסינסקי עצמו ששב לגלם את דמותו בסצנות פלשבקים מהסרט הראשון שצולמו מחדש.
הסרט התעתד לעלות לאקרנים בבכורה עולמית ב-20 במרץ 2020, תחת הפצתם של אולפני "סרטי פרמאונט", אך בעקבות מגפת הקורונה, הוחלט לדחות את עליית הסרט לאקרנים בשנה, ל-21 במאי 2021. הסרט עתיד להיות זמין גם בשירות הזרמת המדיה "Paramount+"‏, 45 ימים לאחר עלייתו לאקרנים.
תקציר העלילה

לאחר האירועים הקטלניים שהתרחשו בביתם, משפחת אבוט צריכה כעת להתמודד עם הזוועות ששוכנות מחוצה לו בעודם ממשיכים בדממה את מאבקם לשרוד. בצאתם אל הלא נודע, הם מגלים במהרה שהיצורים הקטלניים אינם האיום היחיד שמחכה להם.
צוות השחקנים והדמויות

אמילי בלאנט - אוולין אבוט
מיליסנט סימונדס - רגן אבוט, בתם של לי ואוולין ואחותו של מרקוס.
נואה ג'ופ - מרקוס אבוט, בנם של לי ואוולין ואחיה של רגן.
קיליאן מרפי - אמט
דג'ימון הונסו - שורד על האי, מנהיג של קבוצת שורדים.
ג'ון קרסינסקי - לי אבוט, בעלה המנוח של אוולין ואביהם של רגן ושל מרקוס.
הפקה > פיתוח

"סרטי פרמאונט" הפיקו את הסרט הראשון, בתקציב של 17 מיליון דולר. עם עלייתו לאקרנים בארצות הברית ובקנדה באפריל 2018, הסרט גרף 50.2 מיליון דולר בסוף השבוע הפותח שלו, ובכך עקף בהרבה את תחזית האנליסטים שהעריכו שהסרט יגרוף תחילה 20 מיליון דולר. בהמשך אפריל, הודיע יו"ר ומנכ"ל "פרמאונט", ג'ים ג'יאנופולוס כי האולפנים שוקדים על פיתוח סרט המשך. בסופו של דבר, הסרט גרף 188 מיליון דולר בארצות הברית ובקנדה וכ-340.9 מיליון דולר ברחבי העולם. ג'ון קרסינסקי, שכתב, ביים וכיכב בסרט הראשון, אמר שהוא מחשיב את הסרט כסרט "חד-פעמי", אך עם אישור פיתוח סרט ההמשך, קרסינקי החל לשקול אפשרויות נוספות לכתיבת יקום בדיוני גדול יותר. תסריטאי הסרט הראשון, סקוט בק ובריאן וודס לא שבו לכתיבת סרט ההמשך. וודס אמר שהם לא מעוניינים לנקוט בגישה של זיכיון ושהם מעדיפים לנסות "ליצור רעיונות מקוריים" ולהשתמש בכתיבתם "כהזדמנות לקדם כמה פרויקטים". בק אמר, "במקום להתמקד בסרטי המשך כשלעצמם, מדובר בהשקעה חזרה במערכת האקולוגית של רעיונות מקוריים בשוק מסיבי."
באוגוסט, קרסינסקי כתב את תסריט עבור הסרט, אך טרם נמצא במאי לבימוי הסרט. לדברי קרסינסקי, "פרמאונט" דחתה טיוטות של תסריטאים ובמאים אחרים שנחשבו "מכווני זיכיון" מדי, והאולפנים הזמינו אותו לכתוב תסריט המבוסס על "הרעיון הזעיר שלו שמתאים לעולם הזה ויכול להיות מרגש". הצלם פולי פוליגן תיאר את סרט ההמשך כ"יותר קשור לילדים הגדלים, החוקרים את העולם ולומדים להגן על עצמם."
הפקה > ליהוק

בפברואר 2019, אושר שקרסינסקי ישוב לביים את סרט ההמשך, במקביל לשובו לגילום דמותו מהסרט הראשון, ואושר שאמילי בלאנט, מיליסנט סימונדס ונואה ג'ופ ישובו לגלם את דמויותיהם. במרץ 2019, קיליאן מרפי לוהק לצוות השחקנים. ביוני שלאחר מכן, בריאן טיירי הנרי לוהק לצוות השחקנים, אך הוא עזב את הסרט בגלל בעיות בלוח הזמנים שלו. במקומו לוהק דג'ימון הונסו באוגוסט.
הפקה > צילומים

ביוני, החלה ההפקה על סרט ההמשך. הצילומים החלו רשמית ב-15 ביולי 2019. הצילומים נערכו ברחבי מערב ניו יורק, וכללו את מחוז ארי ואחד מכפריו, אקרון. מקומות אחרים כללו את העיר צפון טונוונדה ואת מושב אולקוט במחוז ניאגרה, ונמל ברצלונה בעיירת ווסטפילד במחוז צ'אוטוקה. הצילומים התרחשו בבמת סאונד בבופלו, ניו יורק. אחד ממקומות הצילום האחרונים, גשר האי גרנד איילנד הצפון-מערבי, הושבת במשך 13 שעות לצורך הצילומים. ההפקה השקיעה למעלה מ-10 מיליון דולר באפסטייט ניו יורק, יצרה 400 מקומות עבודה והשתתפו בה 300 ניצבים. צילומי הסרט הסתיימו בסוף ספטמבר.
עלייה לאקרנים

אולפני "פרמאונט" תכננו להפיץ את הסרט בבתי הקולנוע, כולל קולנוע דולבי ו-IMAX, בארצות הברית ובקנדה ב-20 במרץ 2020, אולם עקב מגפת הקורונה נדחה עלייתו לאקרנים בשנה, למאי 2021. בתחילה, הסרט נועד לעלות לאקרנים ב-15 במאי 2020.
הצלחה קופתית

האתר "BoxOffice" חזה בינואר 2020 כי הסרט יגרוף 72 מיליון דולר בסוף השבוע הפותח שלו. בהתבסס על התחזית להצלחת הסרט הראשון בסוף השבוע הפותח שלו (50.2 מיליון דולר) ובטווח הארוך, על המדדים החברתיים המוקדמים של סרט ההמשך, היו חזקים, ועל מעורבותם של אמילי בלאנט וג'ון קרסינסקי בסרט ההמשך. ב-"BoxOffice" נמסר כי הברוטו הפותח של סוף השבוע בסוף השבוע יכול להיות מושפע לרעה מאינדיקציות ראשוניות על הטריילר הרשמי, שבו התנהלו יותר דיאלוגים וקטעי פעולה מאשר בסרט הראשון. עוד נאמר כי סרט יצטרך להתחרות מול "מולאן" ו"לא זמן למות", שאף הם יעלו לאקרנים במקביל לעליית הסרט לאקרנים.
פיתוח סרט שלישי

ב-31 במרץ 2023 צפוי לצאת לבתי הקולנוע בארצות הברית סרט שלישי במסגרת זיכיון "מקום שקט". הסרט לא יהיה המשכון לשני סרטי הסדרה שאותם כתב וביים ג'ון קרסינסקי, אלא יהיה פרק שלישי שירחיב את היקום המשותף של "מקום שקט", לפי סיפור מקורי מאת קרסינסקי. על הבימוי וכתיבת התסריט מופקד ג'ף ניקולס (אנ'), שעל מעורבותו בפרויקט נמסר עוד ב-9 בנובמבר 2020. ב־28 ליוני 2024 יצא הסרט מקום שקט: היום הראשון, המהווה ספין אוף ופריקוול לשני הסרטים הקודמים.
ראו גם

מקום שקט (משחק וידאו)
מקום שקט
Birdland (מועדון ג'אז)

| --- | --- |

 מידע כללי
 סוג:  מועדון ג'אז, אולם מוזיקה 
 מיקום:  ניו יורק 
 מדינה:  ארצות הברית 
 קואורדינטות:  40°45′33″N 73°59′23″W﻿ / ﻿40.75905°N 73.989689°W﻿ / 40.75905; -73.989689
 www.birdlandjazz.com
 he
 
להקת מחווה לנגן הג'אז לואי ארמסטרונג בהופעה במועדון ה־Birdland
Birdland (בעברית: בירדלנד בתרגום חופשי "ארץ הציפור", או "ארץ הציפורים") הוא מועדון ג'אז ניו יורקי שהוקם לראשונה ב-15 בדצמבר 1949. המועדון המקורי היה ממוקם בין רחוב 52 ורחוב 53 במנהטן. המועדון נסגר ב-1965 עקב עלייה בדמי השכירות, ונפתח מחדש ב-1979 ללילה אחד. תחייתו החלה ב-1986 עם פתיחת מועדון שני באותו שם, באזור ברודוויי לא רחוק מהמיקום המקורי.
שם המועדון

המועדון הוקם על ידי מוריס ואירווינג לוי. בזמן הקמת המועדון, ניגן בו בין היתר הסקסופוניסט צ'ארלי פארקר, שעל פי כינויו (Bird) נקרא המועדון.
על שלט הניאון שבכניסה למועדון היה כתוב "בירדלנד פינת הג'אז של העולם". נושא השם נמשך גם בפנים - המועדון היה מעוצב בצורה של כלוב ענק.
השם "בירדלנד" מופיע באינספור אזכורים, החל מהאלבום של שליחי הג'אז "לילה בבירדלנד" דרך אלבומים נוספים של ג'ון קולטריין, קני דורהם ועוד, ועד אזכורים בשירים של הלהקה U2. ההתייחסות המפורסמת ביותר היא בסטנדרט של ג'ורג' שירינג "Lullaby of Birdland" (שיר ערש בבירדלנד) אשר הפך אחד מהסטנדרטים המפורסמים והמנוגנים ביותר בג'אז. ללהקת Weather Report קטע בשם Birdland באלבום Heavy weather מ-1977, שהוא הקטע המוצלח ביותר מבחינה מסחרית של הלהקה. הקטע בוצע בגרסת כיסוי על ידי מנהטן טרנספר ב-1979, וזכה לפרס גראמי.
המועדון המקורי

למועדון היה מקום חשוב בפיתוח סוגות הבי בופ וההארד בופ. כאמור רבים הקליטו שם, כולל ארט בלייקי עם שליחי הג'אז בתחילת דרכו של ההרכב (1954). בין המופיעים הקבועים של המועדון, מלבד פארקר, אפשר למנות את דיזי גילספי, ת'לוניוס מונק, באד פאוול, מיילס דייוויס, סטן גץ, לסטר יאנג ורבים אחרים.
ההקמה מחדש

ה"בירדלנד" אשר קיים כיום הוקם לראשונה בברודוויי, בשנת 1986, אך עבר לרחוב 44. במקום ניגנו מוזיקאים מובילים מעולם הג'אז העכשווי, וכן מתחומים משיקים. בין הנגנים ניתן למנות את: לי קוניץ, מייקל ברקר, פט מתיני, דיאנה קראל, דייב הולנד, רג'ינה קרטר וכן טיטו פואנטה. תזמורת הג'אז של הפסנתרנית טושיקו אקיושי הופיעה שם בפעם האחרונה על במה. אקיושי ניגנה גם במועדון המקורי, כמה עשורים מוקדם יותר.
ח'ר-ר-ח'ובולו

הלוח ה־16, נמצא במוזיאון הלובר
חַ'ר-רַ – ח'וּבּוּלוּ או אוּר-רַ – ח'וּבּוּלוּ (בכתב יתדות, משמאל לימין: 𒄯𒊏 𒄷𒇧𒈝) הוא מילון מונחים או "אנציקלופדיה" דו־לשונית, מהתקופה הבבלית העתיקה, הכוללת רשימת מילים בשומרית והמקבילה האכדית שלהן. הספר נחשב כאחד המילונים העתיקים בעולם והספר הזואולוגי הראשון בעולם שניסה לייצר מערכת טקסונומית הממיינת את עולם הטבע.
המילון כתוב בשפה השומרית והאכדית בצורה של רשימה לקסיקאלית מסודרת לפי נושאים. הגרסה המלאה מכילה 24 לוחות. שם הלקסיקון לקוח מהמונח הראשון בשומרית ur5-ra והמקבילה האכדית ḫubullu כלומר "חוב נושא ריבית".
הלוחות מכילים את הנושאים הבאים:
לוח 1–2: ערכים הנוגעים לרישומים חוקיים ומנהלה.
לוח 3: עצים
לוח 4: כלי רכב ימיים
לוח 5: כלי רכב יבשתיים
לוח 6: (לוחות 4–7 חפצים עשויים מעץ)
לוח 7: (לוחות 4–7 חפצים עשויים מעץ)
לוח 13: בעלי חיים מבויתים
לוח 14: חיות פרא. שמות 410 חיות, מתוכן 120 חרקים.
לוח 15: בשר למאכל, סוגי נתחים.
לוח 16: אבנים
לוח 17: שיחים, עשבים וירקות.
לוח 18: ציפורים (כולל עטלפים) ודגים
לוח 19: טקסטיל
לוחות 20–22: שמות גאוגרפים, שמות כוכבים וחבלים.
לוחות 23–24: אוכל ושתיה
חלק הארי של הלקסיקון נערך בתקופה הבבלית העתיקה (תחילת האלף ה־2 לפנה"ס), ללקסיקון נוספו כמה לוחות הקדמה המתוארכים לסוף האלף ה־3 לפנה"ס[דרושה הבהרה].
בחפירות תל אשקלון ובחצור נתגלו שברים תלת־לשוניים של Urra=hubullu, הכוללים טור בכנענית.
אנטומולוגיה

לוח 14 מכיל את הרשימה הטקסונומית העתיקה ביותר של חרקים. השיטה בה סיווגו את החרקים איננה ברורה לחלוטין והיא נבעה כנראה גם משיקולים שימושיים, כגון חרקים מזיקים לחקלאות, מזיקים לאדם, משמשים לצרכים רפואיים וכו'. למשל בשומרית הבורו (buru) או באכדית אריבו (e-ri-bu) הם קבוצה הכוללת את החגבאים כגון ארבה וצרצריים. בשומרית התחילית בורו משמשת גם כתחילית של חרקים שהיום נחשבים כסדרות אחרות כגון שפיראים וגמלי שלמה. קבוצות אחרות הן קבוצת האוך הכוללת חרקים מזיקים כגון כינים, פרעושים, תולעי קמח ועוד. קבוצת גיריש (girish) פרפראים, קבוצת נום (num) זבובאים ודבוראים, קבוצת קישי (kishi) נמלים וגיר (gir) העקרבים.
יצחק הרפז (1973) זיהה שכמה משמות החרקים בעברית דומים לשמות בלוח כגון ארבה (e-ri-bu) או סלעם (SHU-lum).
הערות שוליים

↑  הספרה 5 היא סימן מודרני העוזר להבחין בין הומופונים (במקרה זה, של ההברה ur) שיש להם סימנים שונים בכתב היתדות.
↑  יובל גורן ונדב נאמן, בדיקה מאוחרת של עבודות סטודנטים (כ־3,300 שנה לאחר הגשתן), זמנים: רבעון להיסטוריה, גיליון 109, (חורף 2010), עמודים  58-67. בהוצאת החברה ההיסטורית הישראלית, באתר JSTOR
↑  Iranian Entomology - An Introduction: Volume 1: Faunal Studies. Volume 2: Applied Entomology
↑  Harpaz I. (1973): Early entomology in the Middle East, In: R.F. Smith, T.E. Mittler and C.N. Smith (eds.), History of Entomology, Annual Reviews Inc., Palo Alto, California, pp.21–36
ילנה דמבו

| --- | --- |

ילנה דמבו, 2011
 לידה:  8 בדצמבר 1983 (בת 40) פנזה, רוסיה 
 הדרגה הגבוהה ביותר:  אמן בינלאומי; רב-אמן (נשים)
 מד כושר מרבי:  2482 (ספטמבר 2009)
 מד כושר נוכחי:  2,448 (נכון ל־מרץ 2021) 
 מקצוע נוסף:  מורה לשחמט, מחברת ספרי שחמט
 מדינה:  רוסיה, ישראל, יוון
 
יֶלֶנָה ולדימירובנה דֶמְבּוֹ (נולדה ב-8 בדצמבר 1983, פנזה, ברית המועצות) היא לשעבר שחמטאית יהודיה יווניה ממוצא רוסי, המחזיקה בדרגת רב אמן (נשים) ובדרגת אמן בינלאומי. מאז ראשית 2013, לא שיחקה במסגרת פיד"ה.
היא זכתה בתואר רב אמן לנשים בגיל 17, ובתואר אמן בינלאומי בגיל 19. היא עוסקת גם בהוראת שחמט ובחיבור ספרי הדרכה בנושא.
בפברואר 2013 פרשה מפעילות שחמטאית.
קורות חיים

דמבו נולדה בפנזה שברוסיה. היא החלה לקרוא בגיל שנתיים וחצי, ובגיל 3 ותשעה חודשים שיחקה לראשונה בטורניר שחמט, עם ילדים עד גיל 12, מה שאיפשר לה לזכות בדירוג. אמהּ של דמבו, נדז'דה פוקינה, מחזיקה בתואר "אמנית ספורט של ברית המועצות" (мастер спорта СССР) בשחמט, ולצד היותה מאמנת שחמט ועיתונאית שחמט, היא בלשנית. בעבר זכתה פוקינה במדליות זהב וכסף באליפות ברית המועצות בשחמט, והייתה אלופת רוסיה בקטגוריית "עד גיל 20" בשנת 1967. אביה של דמבו הוא פסנתרן מקצועי, בוגר האקדמיה למוזיקה של לנינגרד, אך עוסק אף הוא בהוראת שחמט, בעיתונות, ובפסיכולוגיה. הוא מאמנה של דמבו מאז גיל 3.
כשהייתה דמבו בת 7, היגרה משפחתה לישראל, ודמבו זכתה באליפות ישראל לבנות חמש פעמים, לרבות פעם אחת בקטגוריה "עד גיל 20". בעת שהותם בישראל ייצגה אמהּ, נאדז'דה פוקינה, את ישראל באולימפיאדת השחמט 1992 במנילה. בשנת 1998 היגרה עם משפחתה להונגריה, שם חיה עד סוף שנת 2003.
קריירה בבגרותה

רוב זמנה מוקדש להוראת שחמט ואימון אישי של חניכים מכל העולם. הוריה הקימו בית ספר לשחמט בהונגריה, והעתיקו אותו ליוון, ודמבו מלמדת במסגרת בית הספר. בתקופת מגוריה בהונגריה, זכתה באליפות הונגריה לנשים בשנת 2001 ו-2003. ברשותה 8 מדליות מאליפויות עולם ואליפויות אירופה, ובהן מדליית זהב לאליפות אירופה במשחקי בזק לשנת 2002 בקטגוריית "נשים עד גיל 20", שהתקיימה בנובי סאד, ומדליית ארד מאליפות אירופה לנשים במולדובה, 2005. היא הרבתה להשתתף במשחקים קבוצתיים, והשתתפה בליגות גברים ונשים בישראל, קרואטיה, הונגריה, גרמניה, אנגליה, טורקיה, ויוון.
דמבו חיברה שישה ספרי שחמט, ומתבססת על מאגר גדול של בעיות שחמט שאספו הוריה.
ילנה דמבו באולימפיאדת השחמט

בין השנים 2002 ל-2012 השתתפה ילנה דמבו ב-8 אולימפיאדות שחמט:
| 0 | 1 | 2 | 3 | 4 | 5 | 6 | 7 |
| --- | --- | --- | --- | --- | --- | --- | --- |
| שנה | לוח | קבוצה | מד כושר | נקודות | תוצאות |  % | מקום |
|  2002 | 2 | הונגריה | 2375 | 5.5 מ-10 | 3+ 5= 2- | 55.0 | 5 קבוצתי, 22 אישי |
|  2004 | 1 | יוון | 2396 | 9 מ-14 | 5+ 8= 1- | 64.3 | 29 קבוצתי, 17 אישי |
|  2006 | 1 | יוון | 2464 | 7.5 מ-13 | 4+ 7= 2- | 57.7 | 19 קבוצתי, 32 אישי |
|  2008 | 1 | יוון | 2446 | 8 מ-11 | 6+ 4= 1- | 72.7 | 24 קבוצתי, 19 אישי |
|  2010 | 1 | יוון | 2452 | 6.5 מ-10 | 4+ 5= 1- | 65.0 | 12 קבוצתי, 14 אישי |
|  2012 | 1 | יוון | 2489 | 7 מ-9 | 6+ 2= 1- | 77.8 | 1 קבוצתי, 3 אישי |
|  2014 | 1 | יוון | 2489 | 7.5 מ-11 | 5+ 5= 1- | 68.2 | 40 קבוצתי, 23 אישי |
הערות שוליים

↑  ריאיון עם דמבו (אנגלית), באתר ChessManiac.com.
↑  Dembo, Yelena - Women's Chess Olympiads, באתר אולימפבייס (באנגלית)
| --- | --- |
בקרת זהויות :  ISNI: 0000 0000 6210 9977  LCCN: nb2009015956  NLG: 204430  NTA: 314512098  VIAF: 90491562   WorldCat (עם VIAF): 90491562
אוסף בית הלוויות

| --- | --- |

 בימוי:  ריאן ספינדל
 הופק בידי:  אליסון פרידמן טי ג'סטין רוס
 תסריט:  ריאן ספינדל
 עריכה:  אריק הקמן ג'וזפ שאהוד
 שחקנים ראשיים:  קלנסי בראון קייטלין קוסטר קריסטין קילמר ג'ייקוב אלורדי ברק הרדלי שרה היי מייק סי נלסון
 מוזיקה:  Mondo Boys
 צילום:  אלי סמולקין קיילב היימן
 מדינה:  ארצות הברית
 חברת הפקה:  Trapdoor Pictures Glass Eye Pix
 חברה מפיצה:  שירותי ADS 
 שיטת הפצה:  וידאו על פי דרישה 
 הקרנת בכורה:  22 בספטמבר 2019
 משך הקרנה:  108 דקות
 שפת הסרט:  אנגלית
 סוגה:  אימה אנתולוגיה
 דף הסרט ב־IMDb
 
"אוסף בית הלוויות" (באנגלית: The Mortuary Collection) הוא סרט אימה אנתולוגי אמריקאי משנת 2019 שבוים ותסריטו נכתב על ידי ריאן ספינדל. בסרט מככבים קלנסי בראון, קייטלין קוסטר, ג'ייקוב אלורדי, ברק הרדלי, שרה היי ומייק סי נלסון.
בכורת הסרט התקיימה בפסטיבל הסרטים "Fantastic Fest" בטקסס ב-22 בספטמבר 2019.
עלילה > סיפור המסגרת: חלק 1

בעיירה קטנה בשם "רייב'נס אנד" בשנות ה-80, קברן בשם מונטוגמרי דארק מנהל את בית הלוויות בעיירה. יום אחד, אישה צעירה בשם סם מגיעה בעקבות שלט "דרוש/ה עובד/ת" התלוי מחוץ לבית הלוויות. מונטוגמרי מסכים לראיין את סם לעבודה ולוקח אותה לסיור במקום. במהלך הסיור, סם מסתקרנת בקשר לגופה של ילד צעיר שמונטוגמרי ערך לו הלוויה לאחרונה. מונטוגמרי מסכים לספר לסם מספר סיפורים אודות אלו שמתו בעיירה.
עלילה > סיפור ראשון

בשנות ה-50, אישה צעירה בשם אמה נכנסת לשירותים במהלך מסיבה כדי לבזוז ארנק שכייסה קודם לכן. ארון התרופות בשירותים מסקרן אותה והיא מנסה לפתוח אותו, אך ללא הצלחה. לבסוף, היא מצליחה ומוצאת בתוך הארון מפלצת דמוית תמנון שרוצחת אותה. לאחר מכן, המפלצת גוררת את גופתה של אמה לתוך ארון התרופות, תוך שהיא שוברת את גבה.
עלילה > סיפור שני

בשנות ה-60, נער אחווה בשם ג'ייק מחלק קונדומים ברחבי הקמפוס כדי לעודד יחסי מין בטוחים במטרה למשוך בנות כדי לשכב עם חברי האחווה שלו. במהלך מסיבה, ג'ייק מכיר אישה בשם סנדרה והשניים שוכבים, אך במהלך המעשה ג'ייק מסיר מעצמו את הקונדום בחשאי. בבוקר למחרת, ג'ייק מגלה פריחה על עורו והולך לרופא הקמפוס, דוקטור הרולד קובלר. ג'ייק מגלה לאימתו שהוא "בהיריון" ויצור לא מזוהה מתפתח בתוך בטנו. הוא מנסה להיפגש עם סנדרה, אך מופתע לגלות שחבריו לאחווה ערכו לו מסיבת הפתעה לציון 67 נשים שג'ייק שכב איתן. הם נותנים לו לעזוב את האירוע כאשר "המים שלו יורדים" וכל החוגגים מתמלאים במעין ריר.
בבית של סנדרה, ג'ייק נשכב על שולחן בעזרת הוריה של סנדרה במטרה ליילד את התינוק. סנדרה כועסת שהיא מגלה שג'ייק הסיר מעצמו את הקונדום בזמן שהם שכבו ובכך ג'ייק נכנס להיריון. היא מתקשרת לגבר מסוים ומספרת לו שכעת היא והוא יכולים לצאת לדייט ביחד ועוזבת את ג'ייק ביחד עם הוריה. כשג'ייק שואל איך הם הולכים להוציא את התינוק החוצה, הוריה של סנדרה מסבירים לו שהתינוק "ייצא כמו שהוא נכנס" וברגע שהתינוק מנסה לצאת החוצה, איבר מינו של ג'ייק מתפוצץ, מפשעתו נקרעת לגזרים והוא מת. אמה של סנדרה לוקחת את התינוק המפלצתי למעלה ומשכיבה אותו לישון בחדר מלא בעריסות עם תינוקות דומים.
עלילה > סיפור שלישי

בשנות ה-70, ונדל אוונס הוא בחור שהפך לדיכאוני בעקבות הטיפול האינטנסיבי באשתו הקטטונית, קרול. במהלך ביקור אצל הרופא דוקטור קובלר, הרופא מציע לוונדל להרוג את אשתו באמצעות בליעת משככי כאבים רבים "בטעות". אולם, במהלך הניסיון קרול תופסת את ידו של ונדל ומתחילה להיחנק מהאוכל שבו משככי הכאבים הוחבאו וזה נאלץ לעזור לה להקיא אותם החוצה. לאחר מכן, קרול מתעלפת ופוגעת עם ראשה בטעות בפסל, אותו ונדל קנה לה כמתנה ובכך היא מתה.
ונדל מתקשר לדוקטור וזה מפציר בו להיפתר מהגופה. ונדל מבתר את הגופה לחתיכות והוזה שהגופה מתעוררת לחיים. ונדל מעמיס את חלקי הגופה לארגז וגורר אותה למעלית בבניין הדירות שבו הוא מתגורר. בעת הירידה, המעלית נתקעת ושכנתו של ונדל מתקשרת למשטרה. בזמן הזה, ונדל הוזה שדם נוזל מתוך הארגז. המעלית חוזרת לפעול ויורדת למטה וגופתה הזומבית של קרול בוקעת מתוך הארגז ומאלצת את ונדל להתנשק איתה. כאשר המשטרה מגיעה, הם מוצאים את ונדל שוכב על רצפת המעלית וממלמל את נדרי הנישואים שלו שוב ושוב בזמן שגופתה של קרול על הרצפה.
עלילה > סיפור המסגרת: חלק 2

סם מתלוננת בפני מונטוגמרי על סיפוריו בטענה שהמוטיב בהם זהה: אנשים רעים שנענשו על החטאים שלהם. בתגובה, מונטוגמרי מוביל את סם למשרפה בבית הלוויות במטרה להתכונן לשרפת גופת הילד. סם עוצרת אותו ומסבירה לו שהיא לא באה בשביל עבודה, אלא בשביל גופת הילד ולאחר מכן מספרת למונטוגמרי סיפור בעצמה.
עלילה > סיפור רביעי

לילה אחד, סם שומרת על ילד בשם לוגן קובלר. הם צופים ביחד בסרט אימה. לאחר מכן, סם קמה להכין ארוחת ערב, אולם בזמן הזה היא מפספסת דיווח חדשותי לפיו מטופל בבית חולים פסיכיאטרי ברח מהמתחם. סם מוצאת אדם מוזר שפצוע בראשו בתוך הבית ולא מבינה איך הוא נכנס לשם. סם לא יודעת כיצד להגיב ולפתע שומעת צלצול טלפון, אך השיחה עוברת למענה הקולי וההודעה שמתקבלת מספרת על המטופל שברח מבית החולים. סם מאמינה שהאיש מולה הוא המטופל והשניים מתחילים להילחם והאיש עולה במדרגות במטרה למצוא את לוגן. לאחר כמה תקריות, האיש מנסה לחנוק את סם למוות, אך היא מצליחה להפיל את האיש מהמדרגות ושוברת טלוויזיה על ראשו, והורגת אותו.
כאשר הוריו של לוגן, דוקטור קובלר ואשתו דברה חוזרים הביתה, הם מוצאים את גופתו של האיש ומזהים אותו בתור סם, האדם האמיתי ששמר על בנם. הטלוויזיה השבורה עדיין דולקת ודיווח חדשותי שמוצג בה חושף שהמטופל שברח הוא בעצם מטופלת; רוצחת סדרתית קניבלית שמכנה עצמה "פיית השיניים" שמבשלת ילדים לאחר שלקחה מהם את שיני החלב שלהם. שמה האמיתי הוא שרלוט גיבונס. הזוג לבסוף מוצא את גופתו השרופה של לוגן בתוך התנור במטבח וצורח באימה.
עלילה > סיפור מסגרת: חלק 3

כששרלוט מסיימת לספר את סיפורה, היא משתמשת באולר כדי להוציא שן חלב מתוך גופתו של הילד (שמתגלה כלוגן), כיוון שהיא לא הספיקה לעשות זאת לאחר שהרגה אותו. לאחר מכן היא דוקרת את מונטוגמרי בבטנו, אך פורמלין מתחיל לצאת מגופו והוא מתחיל לצחוק. הוא מסביר לשרלוט שהיא התקבלה לעבודה, אך שרלוט מנסה לברוח מבית הלוויות ולא מצליחה בכך, כיוון שכוח על-טבעי לא מוסבר משגר אותה בחזרה למבנה ברגע שהיא יוצאת. מונטוגמרי פוגש בה בספרייה ומסביר לה שגם הוא לא יכל מעולם לצאת והסיפור שלה הוא "רק ההתחלה". מיד לאחר מכן ספרים מתחילים ליפול מהמדפים ורוחותיהם הנקמניות של הילדים ששרלוט הרגה מקיפות אותה וקורעות אותה לגזרים.
מונטוגמרי תופר את גופה של שרלוט בחזרה וממלא אותו בפורמלין. הוא מצליח סוף סוף לצאת מבית הלוויות בפעם הראשונה אחרי מאות שנים, אך רגעים לאחר מכן תחת אור השמש, גופו הופך לאבק. גופה של שרלוט קם לתחייה בבית הלוויות ובסצנה האחרונה שרלוט הופכת לקברנית החדשה בבית הלוויות ומספרת לביל, ילד שמחלק עיתונים שהיא עומדת להכין "ארוחת ערב".
שחקנים

| שחקן | דמות |
| --- | --- |
קלנסי בראון: מונטוגמרי דארק
קייטלין קוסטר: סם / שרלוט גיבונס
קריסטין קילמר: אמה
ג'ייקוב אלורדי: ג'ייק
אמה הורבאט: סנדרה
ברק הרדלי: ונדל אוונס
שרה היי: קרול אוונס
בן האצ'קוט: סם האמיתי
מייק סי נלסון: דוקטור הרולד קובלר
ג'ניפר איירווין: מרגרט
ג'יימס בכמן: ראלף
אליסון גאהלר: גברת דברה קובלר
פיליס אפלגייט: גברת אייורי
ברנן מוריי: קונור
מייקל בוו: טוד
טריסטן ביון: ביל
הפקה

הסרט הקצר של ספינדל, "השמרטפית" (שנוצר ב-2015) הוצג כאחד מהסיפורים בסרט.
שחרור

בכורת הסרט התקיימה בפסטיבל הסרטים "Fantastic Fest" בטקסס ב-22 בספטמבר 2019.
ביקורות

באתר הביקורות Rotten Tomatoes הסרט קיבל דירוג של 95% מתוך 100% בהתבסס על 66 ביקורות וזכה לציון כללי של 7.7/10.
הערות שוליים

↑  THE MORTUARY COLLECTION, Fantastic Fest (באנגלית)
↑  Fantasia Festival 2020 Film Review: The Mortuary Collection, Strange Harbors (באנגלית אמריקאית)
↑  Clark Collis September 17, 2019 at 01:00 PM EDT, 'Euphoria' star Jacob Elordi is dying to meet you in teaser trailer for 'The Mortuary Collection', EW.com (באנגלית)
↑  The Mortuary Collection (באנגלית), נבדק ב-2022-02-22
מידסומר

| --- | --- |

 בימוי:  ארי אסטר
 הופק בידי:  לארס קנודסן פטריק אנדרסון
 תסריט:  ארי אסטר
 עריכה:  לוסיאן ג'ונסטון
 שחקנים ראשיים:  פלורנס פיו ג'ק ריינור ויליאם ג'קסון הרפר וילהם בלומגרן ויל פולטר
 מוזיקה:  בובי קרליק
 צילום:  פאוול פוגורזלסקי
 מדינה:  ארצות הברית ארצות הברית  שוודיה שוודיה
 חברת הפקה:  Square Peg B-Reel Films
 חברה מפיצה:  A24 (ארצות הברית) Nordisk Film (שוודיה)
 שיטת הפצה:  הורדה דיגיטלית, וידאו על פי דרישה 
 הקרנת בכורה:  3 ביולי 2019 (ארצות הברית) 10 ביולי 2019 (שוודיה)
 משך הקרנה:  147 דקות‏ 171 דקות (גרסת במאי)
 שפת הסרט:  אנגלית שוודית
 סוגה:  סרט אימה סרט דרמה מותחן
 תקציב:  9 מיליון דולר‏
 הכנסות:  47.9 מיליון דולר
 הכנסות באתר מוג'ו:   ariastorhorror
 אתר רשמי
 דף הסרט ב־IMDb
 
"מידסומר" (באנגלית: Midsommar) הוא סרט אימה-פולקלורי משנת 2019 שכתב וביים ארי אסטר בכיכובם של פלורנס פיו, ג'ק ריינור, ויליאם ג'קסון הרפר, וילהם בלומגרן וויל פולטר. הסרט מתאר קבוצת סטודנטים שנוסעת לשוודיה על מנת להשתתף בפסטיבל שמתרחש אחת לתשעים שנה ומוצאים עצמם לכודים בידי כת פגאנית.
הסרט, שהוא הפקה אמריקאית-שוודית, תוכנן בתחילה להיות סרט סלאשר המתרחש בקרב כת שוודית. אסטר התחיל לכתוב את התסריט בהתאם, אולם תוך כדי תהליך הכתיבה הוא עשה שינויים משמעותיים בעלילה, בפרט בקונפליקט המרכזי של הסרט.
הסרט עלה לאקרנים בארצות הברית ב-3 ביולי 2019 בהפצת A24 ובשוודיה ב-10 ביולי 2019 בהפצת Nordisk Film. הסרט זכה לביקורות חיוביות מצד מבקרי הקולנוע, כאשר רבים מהם שיבחו את הבימוי של אסטר ואת המשחק של פיו.
שחקנים ודמויות

| שם השחקן/ית | שם הדמות | אודות הדמות |
| --- | --- | --- |
| פלורנס פיו | דני ארדור | סטודנטית לפסיכולוגיה, בת-זוגו של כריסטיאן. איבדה לאחרונה את הוריה ואחותה |
| ג'ק ריינור | כריסטיאן היוז | סטודנט לתואר שני באנתרופולוגיה, בן-זוגה של דני |
| ויליאם ג'קסון הרפר | ג'וש | סטודנט לתואר שני באנתרופולוגיה, חברם של כריסטיאן, פלה ומארק |
| וילהם בלומגרן | פלה | סטודנט שוודי שלומד בארצות הברית. חברם של כריסטיאן, ג'וש ומארק |
| ויל פולטר | מארק | חברם של כריסטיאן, ג'וש ופלה |
| אלורה טורצ'ה | קוני | תיירת בריטית, בת-זוגו של סיימון |
| ארצ'י מדקוויי | סיימון | תייר בריטי, בן-זוגה של קוני |
| ביורן אנדרסן | דן |  |
| אנה אוסטרם | קארין |  |
| מאטס בלומגרן | אוד |  |
| תומאס אנגסטרום | יארל |  |
| גונל פרד | סיב |  |
| איזבל גריל | מאיה |  |
| המפוס הולברג | אינגמר | אחיו של פלה |
| רבקה ג'ונסטון | אולריקה |  |
| אנקי לרסון | אירמה |  |
| ליב מג'נס | אולה |  |
| הנריק נורלן | אולף |  |
| לואיז פטרהוף | האנה |  |
| ג'וליה רגנארסון | אינגה |  |
| אגנס ווסטרלונד רייס | דגני |  |
הפקה

במאי 2018 פורסם כי ארי אסטר יכתוב ויביים את הסרט, כאשר לארס קנודסן ישמש כמפיק. חברת ההפקות השוודית B-Reel Films הפיקה את הסרט יחד עם Square Peg, כאשר חברת A24 שימשה כמפיצת הסרט. לדברי אסטר, ראשי B-Reel פנו אליו לביים סרט סלאשר שמתרחש בשוודיה, רעיון שאותו דחה בתחילה כי חש כי "אין לו דרך להיכנס לסיפור". אסטר בסופו של דבר הגה עלילה בה שתי הדמויות המרכזיות חוות מתח במערכת היחסים שלהם שנמצאת בתהליך התפרקות, וכתב את התסריט סביבו סביב נושא זה. הוא תיאר את התוצאה כ-"סרט פרידה עטוף במעטפת של סרט אימה-פולקלורי".
ביולי 2018 הצטרפו אל צוות השחקנים פלורנס פיו, ג'ק ריינור, ויל פולטר, וילהם בלומגרן, ויליאם ג'קסון הרפר, אלורה טורצ'יה וארצ'י מדקוויי. צילומי הסרט החלו ב-30 ביולי 2018 בבודפשט, הונגריה, והסתיימו באוקטובר 2018.‏
הפצה

ב-18 ביוני 2019 נערכה הקרנת טרום-בכורה לסרט, בבית הקולנוע Alamo Drafthouse שבניו יורק. הסרט הופץ באופן רשמי בארצות הברית ב-3 ביולי 2019 ובממלכה המאוחדת ב-5 ביולי 2019.‏ בשוודיה הסרט יצא ב-10 ביולי 2019.